  Виталий Пронин Шаркан ёросысь Таклё гуртын улӥсь Лидия Тимофеевна Аверкиевалы 93 арес ни.Шаркан ёросысь Таклё гуртын улӥсь Лидия Тимофеевна Аверкиевалы 93 арес ни. Трос шуг-секытъёс пыр потэмын ке но, ӝожтӥськыса уг улы, юрт пушкын берга, киужен выре.Лидия Тимофеевна вордскемын но быдэ вуэмын артысь Байбекпочинка гуртын. Оло, туннэ но отын улысалзы, 1967-тӥ арын ӝуаны ӧй шедьысалзы ке. Со аре горд атас огкутскемен гуртысьтызы 4 семьяез юртъертэк кельтӥз. Шуге-леке шедем адямиос пазьгиськизы артысь гуртъёсы. Лидия Тимофеевналэн семьяез Таклё гуртысь куашкан калэ вуэм юртэ улыны интыяськиз. Выль корка пуктыны ёросысь кивалтӥсьёс 50 кубометр делянка висъязы. Корка пуктэмзы бере вуж юртсылэн умой коръёсызлэсь мунчо лэсьтӥллям. Озьы одӥг коркан 9 кузя улӥзы.- Ортчем аръёсме тодам ваеме ик уг поты, туж секыт вал, сютэм улон вакытъёс сюлэмез бугырто, - веранзэ мытӥз арлыдо кышномурт. - Егит дыръям ик Ижевск - Балезино чугун сюрес лэсьтонын ужамын. Ёросысь егит нылъёсты Шарканэ люказы но Сосновкае ыстӥзы, отысен - Кекоранэ. Сюрес вылэ шуыса колхозмы милемлы сьӧрамы пызь но кеньыр келяз. Соин ик нырысь ваньмыз умой вал кадь: улӥмы квартираосын, сиёнмы тырмыт вал. Гопъёсты сюен тырмытъямы, интыен-интыен копаллямы. Лопата сяна, котькудмылы ужаны тӥр сётӥзы на.Отӥяз нуналысь нуналэ мылкыдзы секытгес луэм, сиёнлы ёрмонзы йылэм. Лысо гурт пала вуыса, ужасьёсты гуртоос доры интыяллям, корка-кеносъёсын инты окмымтэен, Лида эшъёсыныз ӵош сеникын улэм.- Узгинка сике вуимы но асьмелы балаганъёс лэсьтӥмы, - шуэ Лидия Тимофеевна. - Ньылпу вайёсты тӥяса небытлы уламы вӧлдылӥмы. Улонмы эшшо но секытгес луиз. Мыным вал сётӥзы, но одӥг нуналэ со пегӟиз. Котыр сикъёсты, артысь гуртъёсты ортчи. Ужасьтэм муртлы паёк ӧз сётылэ бере, ки улам мар шедиз, ваньзэ сии, ыль губи но ӧз мыльы.Егит нылмуртлэн шудэз вылэм на: ужан валзэ со Гужношурысь шедьтэм. Та гуртысь конюхсы нылаш чотын узырмыны малпам. Валэд ю бусыез лёгаз шуыса, 3 центнер тысь курем. Ма карыны паймыса, нылмурт валзэ ворано кариськем. Вазь ӵукна гидысь валзэ поттэм но сике пегӟем. Инмарлы тау, валэз сьӧраз мыныны пумитъяськымтэ. Нырысь ик кӧттырмоназ валзэ возь вылын сюдэм, собере гинэ балаганэз доры вамыштэм.Секыт ужлы чидатэк, тросэз эшъёсыз пегӟыны малпаллям, Лидаез но лӧпкытъяллям. Сикетӥ, гурезьёстӥ лушкемен мынӥллям. Тракт вылэ потыны малпало ни вылэм - киосазы сюлоосын сылӥсь 2 пиосты адӟиллям. Тупаны но кулэ - ӵапак со вакытэ отӥ валэн уробоен адями ортче вылэм. Уробояз 2 коробез вылэм, одӥгаз воргорон ватскем. Ох и йӧттӥллям соку мискиньёсты. Воргоронэз ӝугемзэс адӟыса, ужысь пегӟем нылкышноос эшшо пыдлогес сике пегӟиллям. Дор палъёсазы соос, кӧня ке нунал ортчыса гинэ, вуиллям.- Кырын-бурын улыса, ваньмы тэйӟемын вал, соин ик доръёсме нырысь ик мунчо эстыны косӥ, - шуэ кышномурт. - Нунал но ӧз ортчы, дӥнямы вуизы но берен чугун сюрес лэсьтонэ ужаны ыстӥзы.Сютэм улон дыръя гуртоос кулэм парсьёсты но сииллям. Кӧт сюман аръёссэ тодаз вайыса, нош но нош синвуаське кышномурт.Быдӟым ож йылпумъяськем бере Лидия Тимофеевна городэ йыромылэм - Ижысь пединститутысь ботанической кафедраын ужам, гербарийёс лэсьтылэм, будосъёслэсь нимзэс, кытын будэмзэс тодэ вылэм ни вераны. Ужез туж ярам. Анайзы висьыны кутскем но, егит ныл Байбекпочинкаяз бертоно луэм. Колхозэ ужаны интыяськем. Озьы со вань улонзэ рядовой луыса тыршемын, пенсие потыса но, 17 арзэ ужам на. Аверкиев кузпалъёс 6 пинал вордӥзы.- Мужикеным 1950-тӥ арын паръяськимы, - шуэ Лидия Аверкиева. - Веня мынэсьтым пичи вал, пыртосэ лыктӥз Тыловайысь. Адямиос шоры син ултӥз учкеменыз, лэся, лек тусо потылӥз, кышкасько вал мон солэсь. Бызён сярысь веранэз ик ӧвӧл, но лыктэм муртэ анае ӧз улля, хозяйствоын, пе, пиосмурт кулэ. Шуиз на: арня улод, кык, озьы ик ог-огдылы дышоды.Зэмзэ но, аръёс ортчемъя кузпалъёс ог-огзылы дышизы. Воргоронлэн ӝот-ӝот верам кылыз Аверкиевъёслэн семьяязы котьку закон вал. Картэз юртъер котырын котьма ужаны быгатылӥз. Солэсь ик нылпиосыз но киужлы дышиллям. Паймод но бырод, одӥгез пиез вуриськыны усточи, нош нылзы гын сапег лэсьтэ, гур пуктэ.Аверкиев кузпалъёс 45 ар ӵош улӥзы. Вениамин Анисимович 23 ар ӧвӧл ни. Лидия Тимофеевна покчиез пиез Геннадий дорын улэ. Будосъёсты яратэмез, бакчаяз учкыса ик, шӧдӥське - емышо садзы пушъе, виноградзы будэ. Корка пушказы но пӧртэм сяськаос будо.Ас вакытаз кышномурт вылэ кайгу погыльскиз - синмыз адӟемысь дугдӥз. Ижысь врачъёс глаукомазэ, операция лэсьтыса, йӧнатӥзы вал кадь. Адӟыны кутскем кышномурт одӥг нуналэ нош ик пеймыт дуннее усиз, таяз учыре - пыраклы. Гуртысь эмъясьсы янгышаса синмаз спиртэн сурет понэм. Лидия Тимофеевналэн одӥгез синкӧльыез сутскем. Аръёс ортчыса, мукет синмыз ляб адӟыны кутскем.Озьы ке но Лидия Тимофеевна тэк пукыны дышемын ӧвӧл. Али но юрт пушказы ма но со ужаны йӧндыре, киужен выре - кийыгыриен (чиньы йылын) керттӥське.Валентина Емельянова Теги: БыдымВормон  